## Pravilnik o izmjenama i dopunama Pravilnika o homologaciji vozila

### NN 79/1997 (8.8.1997.), Pravilnik o izmjenama i dopunama Pravilnika o homologaciji vozila

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 5. stavak 2. članka 13., članka 17. i članka 19. stavak
3. Zakona o normizaciji ("Narodne novine", broj 55/96) ravnatelj Državnog
zavoda za normizaciju i mjeriteljstvo donosi

## **PRAVILNIK**

### **O IZMJENAMA I DOPUNAMA PRAVILNIKA O HOMOLOGACIJI VOZILA**

Članak 1.

U Pravilniku o homologaciji vozila ("Narodne novine" broj 82/96 i 107/96)
u članku 3. stavku 1. riječ "i", zamjenjuje se riječju "ili".

Stavak 3. mijenja se i glasi:

"Homologacija pojedinačnog vozila u smislu ovog pravilnika postupak
je potvrđivanja sukladnosti pojedinačnog vozila s pravilnicima i drugim
propisima, a provodi se za nova vozila koja dobavljač, koji nije posjednik
potvrde o sukladnosti tipa vozila, pojedinačno uvozi radi prodaje ili ih
uvozi pravna ili fizička osoba za svoje potrebe."

Iza stavka 3. dodaje se stavak 4. koji glasi:

"Homologacija pojedinačnog vozila provodi se i za rabljena vozila iz
uvoza."

Članak 2.

U članku 9. stavak 2. mijenja se i glasi:

"Provođenje postupka homologacije pojedinačnog vozila ograničava se
na 10 vozila u slučajevima kada prilikom uvoza novih vozila radi prodaje:

- dobavljač koji je posjednik potvrde o sukladnosti tipa vozila uveze
prvih 10 primjeraka jedne varijante toga tipa vozila koja nije obuhvaćena
tom potvrdom;

- dobavljač uveze prvih 10 primjeraka jednog tipa vozila za koji nije
provedena homologacija tipa vozila u Republici Hrvatskoj."

Dodaje se novi stavak 4. koji glasi:

"Odredba stavka 2. ovog članka ne odnosi se na uvoz novih vozila s nadogradnjom
na homologiranom osnovnom vozilu za koje je dobavljač posjednik potvrde
o sukladnosti tipa vozila."

Članak 3.

U članku 10. stavak 2. mijenja se i glasi:

"Ako vozilo ne zadovoljava propisane uvjete, ovlaštena pravna osoba
može dati rok od 30 dana da se otklone razlozi zbog kojih pojedinačno vozilo
ne zadovoljava propisane uvjete. Obavijest o tome dostavlja se carinskoj
ispostavi.

Iza stavka 2. dodaje se stavak 3. koji glasi:

"Protiv rješenja iz stavka 1. ovog članka može se podnijeti žalba Zavodu
u roku 15 dana od primitka rješenja."

Članak 4.

Članak 13. mijenja se i glasi:

"Potvrda o sukladnosti pojedinačno pregledanog vozila ili izjava o sukladnosti
vozila obvezno se prilaže pri tehničkom pregledu prije prve registracije
vozila u Republici Hrvatskoj, a broj te potvrde odnosno izjave upisuje
se u zapisnik o tehničkom pregledu vozila i registracijski list."

Članak 5.

U članku 16. stavku 1. dodaju se točke 3. i 4. koje glase:

"**3.** vozila muzejske vrijednosti kojima se smatraju vozila starija
od 30 godina te iznimno vozila kojima takav status odobri ravnatelj Zavoda;

**4.** vozila koja nisu predviđena za vožnju u cestovnom prometu,
niti će biti registrirana, a namijenjena su samo za uporabu na natjecateljskim
stazama."

Članak 6.

Iza članka 16. dodaje se članak 16.a koji glasi:

"Osobe koje u smislu članka 39. Zakona o pravima hrvatskih branitelja
iz domovinskog rata i članova njihovih obitelji ("Narodne novine" broj
108/96) imaju pravo na carinske i porezne olakšice ne plaćaju troškove
homologacije za vozila koja uvoze."

Članak 7.

U članku 19. stavak 2. mijenja se i glasi:

"Iznimno odredba članka 12. stavak 1. ovog pravilnika primjenjivat će
se od 15. rujna 1997. godine."

Članak 8.

Obrazac potvrde o sukladnosti pojedinačno pregledanog vozila Prilog
br. 2. str. 3/3 mijenja se i čini sastavni dio ovog pravilnika.

Članak 9.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/96-01/14
Urbroj: 558-04/7-97-2
Zagreb, 2. srpnja 1997.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

---

*Prilog br. 2 str. 3/3*

(Ovlaštena pravna osoba - naziv i adresa)

**POTVRDA
O SUKLADNOSTI POJEDINAČNO PREGLEDANOG VOZILA**

Br. ---------------

Marka i trgovačka oznaka vozila: ------------------------

Tip, varijanta i izvedba vozila: --------------------------

Vrsta vozila i oblik karoserije: --------------------------

Kategorija vozila: prema ECE ----- VIN oznaka: ----------

Motor: oznaka ------, snaga ----- kW, obujam ------- cmł

Proizvođač: ------------------------------------------

Godina proizvodnje: ---------

***Potvrđuje se da navedeno vozilo zadovoljava uvjete propisane
pravilnicima pridodanim Sporazumu o prihvaćanju jednakih tehničkih propisa
za vozila na kotačima, opremu i dijelove koji mogu biti ugrađeni i/ili
upotrijebljeni u vozilima na kotačima i uvjeti za uzajamno priznavanje
homologacija dodijeljenih na temelju tih propisa ("Narodne novine - Međunarodni
ugovori" br. 8/94, 10/95, 1/96 i 1/6/96).***

Ime i prezime ovlaštenog ispitivača: ----------------------

Datum: ---------------

M. P.

Odgovorna osoba:

Ova potvrda vrijedi samo za vozilo za koje je izdana.

Pravilnik, NN 79/1997-1392
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)